ยาเฟนฟลูรามีน (Fenfluramine) คืออะไร
ยาเฟนฟลูรามีน (Fenfluramine) คือ ยาลดน้ำหนัก โดยมีกลไกการออกฤทธิ์ที่สมอง ตัวยาจะทำให้ร่างกายหลั่งสารสื่อประสาทที่มีชื่อว่า Serotonin ออกมา ซึ่งจัดเป็นสารสื่อประสาทที่มีอิทธิพลต่ออารมณ์และความอยากอาหาร รูปแบบของยาแผนปัจจุบันของยานี้เคยที่จะผลิตเป็นยาชนิดรับประทาน

หลังจากยาเฟนฟลูรามีนถูกดูดซึมเข้าสู่กระแสเลือด ตัวยาจะอยู่ภายในร่างกายได้นานถึงประมาณ 20 ชั่วโมงก่อนที่จะถูกกำจัดออกจากร่างกายทางปัสสาวะเป็นปริมาณครึ่งหนึ่งหรือ 50% ของปริมาณยาในกระแสเลือด

ยาเฟนฟลูรามีน เคยถูกวางจำหน่ายในสหรัฐอเมริกาตั้งแต่ ปี ค.ศ. 1973 (พ.ศ. 2516) และ 24 ปีต่อมาได้ถูกเพิกถอนการใช้ ทั้งนี้มาจากเหตุผลทางคลินิกพบว่า เฟนฟลูรามีนทำให้เกิดความเป็นพิษต่อลิ้นหัวใจ กระตุ้นให้ความดันหลอดเลือดปอดสูงขึ้น รวมถึงเกิดมีภาวะที่เรียกว่า Cardiac fibrosis (ภาวะเกิดพังผืดกับลิ้นหัวใจ)

การใช้ยาเฟนฟลูรามีน จะถูกใช้เพื่อการลดน้ำหนักเพียงระยะเวลาสั้นๆ 1 - 2 สัปดาห์ โดยประมาณ ผู้ที่รับประทานยานี้จะรู้สึกเบื่ออาหารและรับประทานอาหารน้อยลง ส่งผลให้ร่างกายดึงไขมันที่สะสมออกมาเผาผลาญจนทำให้น้ำหนักตัวลดลงในที่สุด

ประสิทธิภาพของยาเฟนฟลูรามีน จะเห็นผลเร็วภายในสัปดาห์แรกที่ใช้ยา แต่ด้วยผลข้างเคียงที่รุนแรง ประเทศไทยโดยคณะกรรมการอาหารและยาก็ได้เพิกถอนทะเบียนของยาเฟนฟลูรามีนตั้งแต่ปี พ.ศ. 2543 เป็นต้นมา

อนึ่ง ยาชื่อการค้าในต่างประเทศของยาตัวนี้ เช่น Ponderax, Adifax
จิตเวชศาสตร์ (จิตเวชศาสตร์) - Psychiatry,เภสัชวิทยา Pharmacology